**POROČILO O IZMENJAVI NA UNIVERSITY OF JYVÄSKYLÄ**

**DRUGI SEMESTER 2022**

**Kako ste bili zadovoljni z izmenjavo in zakaj? Ste imeli redna predavanja v angleščini ali samo občasne konzultacije? Kako bi ocenili kakovost študija? Kakšni so bili profesorji? Bi kateri predmet/profesorja posebej pohvalili/skritizirali? Kakšni so življenjski stroški v primerjavi s temi v Sloveniji?**

Z izmenjavo sem bila zelo zadovoljna, kljub temu da sem se pred izmenjavo soočala z občutki dvoma in nisem bila prepričana, ali bi se odpravila na izmenjavo. Najprej traja nekaj časa, da se prilagodiš novemu sistemu, od sistema univerze do opravil, kot je nakupovanje hrane. V študentskem naselju, kjer sem stanovala (KOAS), sem lahko hitro navezala stike, čeprav so še veljale omejitve zaradi epidemije. Univerza je zelo dobro organizirana in te sproti obveščajo o vsem, razne birokratske zadeve, dogajanja ipd. Njihov sistem tutorstva menim, da je zelo dober. Vsak Erasmus dobi svojega tutorja. Moja tutorka in tudi druge izkušnje s tutorji so bile pozitivne, vedno so bili pripravljeni pomagati, odgovoriti na vprašanja in predlagati najboljše rešitve. Tutorji so tudi plačani za svojo pomoč.

Univerza ima svoj programski sistem, ki se mu reče SISU. V prvem tednu, ko smo imeli *Introduction week*, so nam tudi razložili, kako deluje. Sama s tem sistemom nisem imela težav, vendar so imeli nekateri študentje težave, ampak imajo zelo dober sistem tehnične podpore, tako da hitro pomagajo.

Vsa predavanja sem imela v angleščini. Študij je zelo kakovosten in imajo zelo zanimive ideje, ki bi se lahko uporabile v praksi v socialnem delu (na primer imela sem predmet *Arts and well-being*, različne oblike umetnosti, ki se lahko uporabljajo na področju duševnega zdravja, za boljše počutje in reguliranje čustev in podobno). Velik poudarek dajejo na 'well-being'. Poudarjanje 'well being' je že na splošno prisotno na Univerzi, imajo predmete na to temo, delavnice, osebe, ki se s tem ukvarjajo, aktivnosti. Študij je kakovosten, je pa odvisno, kateri predmet si izbereš in kdo je potem tvoj profesor. Večinoma sem imela izkušnjo, da so profesorji takoj odgovorili na maile, bili pripravljeni pomagati, odgovoriti na zastavljena vprašanja. Predmete sem imela vse online, samo predstavitve sem imela v živo. Večinoma sem si namensko izbrala online predmete. Predmete si lahko izbereš zelo individualno, fleksibilno, imajo veliko izbire. Izbrala sem si na primer online zunanji predmet v povezavi s socialnim delom (*Nordic welfare state model*), kjer so sodelovali profesorji z univerz iz celotne Finske, kot so z Univerze v Helsinkih, Tampere ... Če si na magistrski ravni, moraš paziti, da izbereš predmete na pravi stopnji.

Življenjski stroški na Finskem so višji. Če ješ v restavracijah, je dražje. Najboljše je kupiti hrano v trgovini, kot sta Lidl in Prisma (imaš več izbire istega produkta in lahko najdeš cenejšo verzijo). Manjše trgovine, kot je K-Market, so dražje. Na Finskem imajo sistem second-hand trgovin in lahko najdeš kakovostna oblačila po nizki ceni. Poleg oblačil imajo v second-hand trgovinah tudi kuhinjsko opremo, športno opremo (smuči, drsalke …). Tako da se splača kupiti v second-hand. Poleg trgovin imajo tudi na fb market second hand, kjer lahko tudi sam prodajaš stvari. To je bilo še posebej pomembno, ko sem prišla v študentski dom, ki ni imel nobene opreme od kuhinjskih pripomočkov (na primer ponev, grelnik in podobno, samo osnovno: en kozarec, krožnik, pribor za eno osebo, ena šalčka) do pripomočkov za čiščenje, kot je metla. Veliko imajo tudi fast food trgovin, kot so hesburger, burger king in podobno. Splača se obiskati tudi all you can eat suši. Splača se jesti v študentskem kampusu, knjižnici, kjer je cenejša hrana in pijača (obrok za približno 2,30 €). Za to, da dobiš cenejšo hrano v kampusu, moraš pokazati kartico, ki jo lahko zastonj dobiš kot študent. Kjer se da (na primer v kavarnah), lahko vprašaš za študentski popust (10 %). Če se včlaniš v njihovo študentsko združenje (50 € je približno članarina), dobiš še popuste za ostale stvari, na primer prevozi z vlakom, ostale trgovine, ki so zapisane v aplikaciji, dogodke… Čeprav se da za študentske dogodke dobiti popust. Sama se nisem včlanila v to združenje, saj nisem koristila popuste. Včasih sem se lahko na vlaku zmenila za študentsko verzijo, ni pa vedno uspelo.

Namestitev je približno 320 €, kar je zelo v redu, ker je študentski dom na novo opremljen, vsak ima svojo sobo. Živela sem še z eno cimro, s katero sva si delili kuhinjo in kopalnico, balkon. Sobe in vsi prostori so zelo veliki. Vsak študentski dom ima tudi svojo savno.

Možnosti za druženje z domačimi in tujimi študenti je ogromno, če si sam motiviran, lahko najdeš takoj družbo. Na začetku, ko so bile še omejitve za druženje zaradi epidemije, smo si sami organizirali manjša druženja. Tako sem spoznala študente iz tujine. Nato je študentska organizacija organizirala dogodke, z različnimi aktivnosti, kot so pohod, savna, druženje… Z domačimi študenti se lahko tudi povežeš, če imaš interes. Priložnosti za povezovanje so na primer od dela v skupini na fakulteti do različnih dogodkov, aktivnosti, tutorji.

Mesto je bolj majhno in bolj v naravi. Sicer je neko središče, ampak ni to veliko mesto. Lahko se ukvarjaš z raznimi športnimi dejavnostmi, od pohodništva in teka na smučeh do plezanja in alpskega smučanja. Narava je čudovita, veliko je jezer in gozdov, ni pa toliko visokogorja in hribov kot v Sloveniji.

Študentom priporočam, da če bi radi izkusili Finsko, imajo radi naravo in športne dejavnosti, savne in bi radi izkusili izmenjavo, bi radi spoznali ljudi iz drugih držav, preizkusili svoje lastne zmožnosti in sposobnosti, naj se odpravijo v Jyväskylo.

Ali dovolite objavo elektronskega naslova (za druge študente, ki bi jih zanimalo več praktičnih podrobnosti)? Da, johana.osep888@gmail.com